CELEX: 31967R1043
Language: ro
Date: 1967-12-22 00:00:00
Title: Regulamentul nr. 1043/67/CEE al Comisiei din 22 decembrie 1967 privind normele de aplicare pentru stabilirea cotelor de bază în sectorul zahărului

03/Volumul 01
            
            
               RO
            
            
               Jurnalul Ofícial al Uniunii Europene
            
            
               73
            
         31967R1043
   
               P 314/17
            
            
               JURNALUL OFÍCIAL AL UNIUNII EUROPENE
            
            
               
            
         
      REGULAMENTUL NR. 1043/67/CEE AL COMISIEI
   
   din 22 decembrie 1967
   privind normele de aplicare pentru stabilirea cotelor de bază în sectorul zahărului
   COMISIA COMUNITĂȚILOR EUROPENE,
   având în vedere Tratatul de instituire a Comunității Economice Europene,
   având în vedere Regulamentul nr. 1009/67/CEE al Consiliului (1) din 18 decembrie 1967 de organizare comună a piețelor în sectorul zahărului, în special articolul 23 alineatul (4),
   întrucât articolul 23 din Regulamentul nr. 1009/67/CEE prevede stabilirea cotelor de bază ale uzinelor sau ale întreprinderilor prin aplicarea, la producția lor anuală medie de zahăr din anii de recoltă 1961/62-1965/66, a unui coeficient care exprimă raportul dintre cantitatea de bază a statului în cauză și producția anuală medie de zahăr a statului respectiv în cursul aceleiași perioade;
   întrucât se impune definirea noțiunii de „producție”, utilizată în contextul articolului menționat anterior;
   întrucât, în scopul unei simplificări administrative, se recomandă să se prevadă, pentru calculul producției medii, conversia diferitelor tipuri de zahăr în zahăr alb, precum și exprimarea în zahăr alb a cotelor atribuite;
   întrucât se impune ca statele membre să recurgă la posibilitățile prevăzute la articolul 1 din Regulamentul nr. 1027/67/CEE al Consiliului (2) din 21 decembrie 1967 de stabilire a cotelor de bază pentru zahăr numai în măsura în care acest lucru este necesar;
   întrucât măsurile prevăzute în prezentul regulament sunt în conformitate cu avizul Comitetului de gestionare a zahărului,
   ADOPTĂ PREZENTUL REGULAMENT:
   Articolul 1
   (1)   În sensul articolului 23 din Regulamentul nr. 1009/67/CEE, se înțelege prin „producție de zahăr” întreaga procedură de fabricare a zahărului alb, a zahărului brut și a zahărului lichid din sfeclă, trestie sau melasă.
   (2)   Nu se consideră producție de zahăr în sensul articolului menționat anterior:
   
               (a)
            
            
               fabricarea zahărului alb din zahăr brut;
            
         
               (b)
            
            
               fabricarea zahărului lichid din zahăr alb sau zahăr brut;
            
         
               (c)
            
            
               fabricarea zahărului în ciclu de îmbunătățire;
            
         
               (d)
            
            
               fabricarea zahărului din melasă, dacă desfacerea acestui zahăr nu este admisă pe piața internă a statului membru în cauză.
            
         Articolul 2
   Pentru calcularea producției anuale medii de zahăr a unei uzine sau a unei întreprinderi prevăzute la articolul 23 din Regulamentul nr. 1009/67/CEE:
   
               —
            
            
               producția de zahăr alb se ia în considerare fără a se ține seama de diferențele de calitate;
            
         
               —
            
            
               producția de zahăr brut se exprimă în zahăr alb;
            
         
               —
            
            
               producția de zahăr lichid se exprimă în zahăr alb.
            
         Articolul 3
   Statele membre pot recurge la dispozițiile articolului 1 din Regulamentul nr. 1027/67/CEE numai în măsura în care circumstanțele unui caz special justifică aceasta.
   Articolul 4
   Cotele de bază se exprimă în zahăr alb.
   Articolul 5
   Prezentul regulament intră în vigoare în a treia zi de la data publicării în Jurnalul Oficial al Comunităților Europene.
   
   
      Prezentul regulament este obligatoriu în toate elementele sale și se aplică direct în toate statele membre.
      Adoptat la Bruxelles, 22 decembrie 1967.
      
         
            Pentru Comisie
         
         
            Președintele
         
         Jean REY
         
      
   
   
      (1)  JO 308, 18.12.1967.
   
      (2)  JO 313, 22.12.1967, p. 2.